Tájékoztatás a vendéglátó teraszok közterület-használatáról

A tájékoztató kizárólag a Fővárosi Önkormányzat tulajdonában vagy vagyonkezelésében álló közterületek tekintetében alkalmazandó. Az egyéb budapesti közterületek vonatkozásában a vendéglátó teraszok közterület-használatának szabályozása és a kapcsolódó eljárások a közterület helye szerinti kerületi önkormányzatok feladat- és hatáskörébe tartoznak, ezért erről az adott önkormányzat honlapján vagy polgármesteri hivatalánál tájékozódhat.

A Fővárosi Önkormányzat tulajdonában álló közterületek vendéglátó vagy egyéb kereskedelmi célú használatára a Fővárosi Önkormányzat tulajdonában álló közterületek használatáról szóló 3/2013. (III. 8.) önkormányzati rendelet (Fkr.) szabályai alkalmazandók. A Fővárosi Önkormányzat vagyonkezelésében lévő dunaparti területekre pedig az adott kerület közterülethasználatára vonatkozó szabályait kell alkalmazni. E szabályok alapján a közterületen vendéglátó teraszok elhelyezéséhez közterülethasználati engedély, illetve hozzájárulás szükséges. Mindkét esetben a közterülethasználatot a Fővárosi Önkormányzat engedélyezi hatósági eljárás keretében.

A veszélyhelyzettel összefüggő átmeneti szabályokról szóló 2021. évi XCIX. törvény (továbbiakban: Törvény) alapján 2022. szeptember 30. napjáig a közterülethez közvetlenül csatlakozóvendéglátó üzletnek az üzemeltetője, bérlője vagy tulajdonosa (a továbbiakban együtt: használó) a közterületnek a közterülethez közvetlenül csatlakozó vendéglátó üzlet előtti részét – a vendéglátó üzlet közterületen működő terasza működtetése céljából – a vendéglátó üzlet közterülethez csatlakozó épülethatára szélességében (azonos épületben lévő vendéglátó üzletek főszabály szerint üzletenként azonos mértékben, a közúti forgalomtól elzárt terület, pl. tér vagy sétálóutca esetében a szemben lévő vendéglátó üzletek a terület felezővonaláig) ingyenesen jogosult használni. A közterület közlekedésre szánt területén – a települési önkormányzat által alkotott 2020. december 31. napján hatályos szabályozás szerint, annak hiányában az OTÉK 41. § (2) bekezdésében foglaltaknak megfelelően – biztosítani szükséges a zavartalan közúti és gyalogos közlekedést, azzal, hogy a járda hasznos szélessége (gyalogossáv) számára legalább 1,50 métert szükséges biztosítani. Ezen rendelkezés betartásának ellenőrzésére és intézkedés megtételére a rendőrség jogosult.

**Amennyiben a Törvény 149. § (5) bekezdésében meghatározott**

**a) a kiemelt nemzeti emlékhely területén,**

**b) az országos településrendezési és építési követelményekről szóló 253/1997. (XII. 20.) Korm. rendelet (a továbbiakban: OTÉK) szerinti közparkban, zöldterületen,**

**c) a járművek forgalmát biztosító úttesten vagy a várakozásukra kijelölt területen,**

**d) a tömegközlekedési járműre történő várakozás céljára közterületen elkülönített területen,**

**e) lakó- vagy társasházba, egyéb építménybe történő ki- és bejutást, tűzcsap, forgalomirányító készülék vezérlőegysége megközelítését akadályozó módon, valamint a járdán a gyalogosok közlekedését zavaró, biztonságát veszélyeztető, a járművezetők kilátását gátoló, a közúti forgalmi jelzések felismerését akadályozó, a közút forgalmát veszélyeztető, a közművek elhelyezését, üzemeltetését, karbantartását akadályozó módon és**

**f) tűzoltó felvonulási**

**területen kíván közterület-használatot folytatni, közterület-használati engedélyezési eljárás lefolytatása szükséges.** **Amennyiben a hatóság ezen helyszíneken közterület-használati hozzájárulást ad, a használat ezen esetekben is díjmentes a Törvény 149. § (1) bekezdése alapján.**

**Eljárási követelmények**

A közterületen vendéglátó teraszok elhelyezéséhez közterülethasználati engedély szükséges,
amelyre vonatkozó kérelmet a Főpolgármesteri Hivatalba kell benyújtani ügyfélkapun (BPFPH,
illetve 108164188 hivatali kapus elérhetőségre) vagy postai úton (a Budapest Főváros Főpolgármesteri Hivatal, 1840 Budapest címre címezve).

A közterület-használati kérelemnyomtatvány mellékleteként az alábbi dokumentumok benyújtása szükséges:
1. a közterületen folytatni kívánt tevékenység gyakorlására feljogosító okirat másolata (gazdasági társaság esetén: hatályos cégkivonat, aláírási címpéldány; egyéni vállalkozás esetén: egyéni vállalkozói igazolvány)

2.teraszt kiszolgáló üzlet működési engedélye,

3. meghatalmazás (amennyiben kérelmező helyett meghatalmazott képviselő jár el)

4. helyszínt ábrázoló beméretezett vázlat az igényelt területre vonatkozóan, amelyen szerepelnie kell a környező utcáknak is, a közterület-használat pontos területnagysága és a használat módja megjelölésének, valamint a szükséges méretekkel ellátott igényelt területnek, méretarányosan, hogy annak környezethez viszonyított nagysága, elhelyezkedése egyértelműen megállapítható legyen.

5. Budapest Közút Zrt. érvényes forgalomtechnikai hozzájárulása/véleménye, (meglévő vendéglátó teraszok hosszabbításánál, illetve előző évben létesített terasszal megegyező méretű, és kialakítású vendéglátó teraszoknál nem szükséges, új teraszok kialakításánál azonban a kérelem elbírálásához elengedhetetlenfeltétel)

6. az elhelyezni kívánt bútorzatról készült fotók,

7. a helyszínről készült 5 napnál nem régebbi fotók.

8. nyilatkozat büntetőjogi felelősséggel arról, hogy használja-e a közterületet vagy nyilatkozat arról, hogy a kérelmezett célra nem kezdte el használni a közterületet.

9. az FKF Zrt.-vel kötött települési szilárd hulladékkal kapcsolatos szerződés.